google/wiki40b huggingface dataset:
Baublių lobis

Baublių lobis – Kretingos rajono savivaldybės teritorijoje, Baublių kaime rastas sidabro monetų lobis.

Lobis

Lobį 1937 m. lapkričio 13 d. savo sodyboje rado ūkininkas Juozas Drungilas. Puodą su monetomis jis išarė toje vietoje, kur seniau stovėjusi smuklė. Pradinės mokyklos mokytojo paskatintas, kelias dešimtis monetų išsiuntė Vytauto Didžiojo kultūros muziejui, o 1800 monetų, sveriančių apie 5 kg, perdavė Kretingos muziejui.
1967 m. inventorizavus numizmatikos rinkinį nustatyta, kad muziejuje beliko 933 Lenkijos, Lietuvos, Prūsijos, Švedijos ir Olandijos valdovų XVII-XVIII a. pr. kaldintos 15 rūšių monetos. Didžiausią jų dalį (806) sudaro prūsiški šeštokai, iš kurių jauniausia moneta yra Prūsijos karaliaus Frydricho I 1709 m. Karaliaučiuje kaltas šeštokas.
Lobį saugo Kretingos muziejus.

Šaltiniai

Eugenijus Ivanauskas. Lietuvos pinigų lobiai. Vilnius, 1995.
American Truck Simulator

Apžvalga

Žaidėjas pasirenka vieną iš 20 standartiniame žemėlapio miestą Kalifornijoje (su DLC „Nevada ir Arizona“ – iš 46 miestų), kuriame nori pradėti karjerą žaidime. Pasirinkęs miestą žaidėjas pirmą krovinį visada veža tik savo valstijoje ar miesto apylinkėse, kurioje yra pasirinktas miestas. Gabendamas krovinius į kitus miestus, žaidėjas atranda daugiau kelių bei daugiau krovinių tampa prieinami. Žaidimo pradžioje žaidėjas gali darbo pasiūlymus priimti tik iš darbo biržos ir krovinius vežti darbdavio pasiūlytu sunkvežimiu. Vėliau, kai žaidėjas užsidirba daugiau pinigų arba paima iš banko paskolą (100 tūkstančių, 400 tūkstančių, arba abi paskolas kartu – 500 tūkst.), gali nusipirkti sau patinkantį sunkvežimį ir tapęs nepriklausomu darbuotoju, žaidėjas gali pasirinkti kokį krovinį ir kur nori gabenti savo sunkvežimiu.
Uždirbti arba pasiskolinti iš banko pinigai gali būti išleidžiami naujo sunkvežimio pirkimui, darbuotojų samdymui, turimo garažo tobulinimui, arba naujo pirkimui. Sunkvežimiai turi greičio ribotuvą, kuris neleidžia važiuoti greičiau nei 90 km/val. (55 mph), tačiau yra išleista „neriboto greičio“ modifikacija, kuri leidžia sunkvežimį vairuoti jį išbandant iki 150 km/val. greičiu.
Žaidėjas taip pat gauna patirties už kiekvieną atvežtą krovinį. Įgūdžio taškas gaunamas, kai žaidėjo lygis pakyla nuo patirties. Įgūdžių taškai panaudojami ADR sertifikatams atsirakinti, ilgesnės distancijos kroviniams gabenti, specialiems kroviniams gabenti už kurios gaunama daugiau patirties, dūžtantiems kroviniams bei skubiems kroviniams gabenti, taip pat vadinamajam ekovairavimui (sunkvežimis naudoja mažiau degalų). Žaidime yra sukurtos išgalvotos įmonės ir kompanijos.
Gilley’s Club

Gilley’s Club yra klubas, kurį 1971 metais įkūrė dainininkas Mickey Gilley Pasadenoje, Teksase . Klube 1980 metais buvo nufilmuotas filmas Miesto kaubojus, kuris parodė jaunų žmonių gyvenimą ir meilę Pasadenos mieste.
Klubas veikė tarp 1971 ir 1989 metų, 2003 metais vėl buvo atidarytas kitame mieste. Klubas tebeturi mechaninį bulių „El Toro“ iš filmo Miesto kaubojus.
Povilas Gurklys

Biografija

1983 m. baigė Vilniaus inžinerinį statybos institutą, inžinierius statybininkas.
1990–1995 m. Kupiškio rajono valdytojas, AB „Lelija“ direktorius prekybai, UAB „Netera“ konsultantas, direktorius, UAB „Povilo Gurklio firma“ direktorius.
Nuo 1995 m. Lietuvos valstiečių partijos, Lietuvos krikščionių demokratų Kupiškio rajono skyriaus narys. 1990–1995 m. Kupiškio rajono tarybos deputatas, 1995 m., 2000–2003 m., 2003–2007 m., 2007–2011 m. ir nuo 2011 m. (išsikėlė savarankiškai, Nepartinių ir nepriklausomų koalicija) Kupiškio rajono savivaldybės tarybos narys.  1995–1997 m. ekonomikos, finansų ir biudžeto komiteto pirmininkas. Regiono plėtros tarybos narys.
Vaikas Kasparas.
El Fuego

Grupės biografija

Ši pop-klasikos grupė sukurta kaip analogas tarptautinei operinės pop muzikos grupei Il Divo. Kviečiami koncertuoti įvairiuose bendruose koncertuose bei TV laidose, dalyvavo „Dainų dainoje“. Kaip atskiri nariai 2008 m. dalyvavo LTV muzikiniame projekte „Triumfo arka“. Pradėjusi koncertuoti, ši grupė išleido pirmąjį ir debiutinį savo albumą. Vaidina LNOBT, Klaipėdos muzikiniame teatre bei koncertuoja užsienyje.
2010 m. dalyvavo LNK muzikiniame projekte „Žvaigždžių duetai 4“ (kartu su modeliu Jurgita Tvarijonaite) bei TV3 muzikiniame projekte „Muzikos čempionų taurė“. 2011 m. su daina „Esu žmogus“ dalyvavo nacionalinėje atrankoje į 2011 m. Euroviziją ir išleido antrąjį albumą „Žodžiai gyvenimui“. 
2008 m. išleido pirmąjį savo albumą.
Anna Gavalda

Anna Gavalda (g. 1970 m. gruodžio 9 d. Boulogne-Billancourt, Prancūzija) – Prancūzijos rašytoja.

Biografija

Gimė aristokratiškumu pasižyminčiame Paryžiaus priemiestyje. Būdama keturiolikos metų, išgyvenusi tėvų skyrybas, gyveno pensione. Mokėsi Sorbonoje, dirbo kasininke, padavėja, žurnaliste.
1992 m. už geriausią meilės laišką laimėjo nacionalinį konkursą. Pirmoji trumpų novelių knyga „Aš noriu, kad manęs kas nors kur nors lauktų“ išleista 1999 m., kuomet ji dirbo prancūzų kalbos mokytoja vidurinėje mokykloje. Knyga pelnė sėkmę, gimtojoje Prancūzijoje buvo parduoti trys ketvirtadaliai kopijų, knygą puikiai įvertino kritikai. Knyga išversta į daugelį kalbų, taip pat ir lietuvių, bei parduota dvidešimt septyniose šalyse. Lietuvoje knyga pirmą kartą išleista 2003 m.
2002 m. vasario mėn. Prancūzijoje išleistas pirmasis Annos Gavaldos romanas „Aš mylėjau“ (į lietuvių kalbą – 2004 m.). Antrasis rašytojos romanas „Tiesiog drauge“ išleistas 2004 m. Jis užkariavo milijonus skaitytojų širdžių, buvo apdovanotas daugybe literatūros premijų, išverstas į 36 pasaulio kalbas. Trečiasis ir kol kas paskutinis romanas „Guodėja“ išleistas 2010 m.
Augina du vaikus. Kasdien po tris valandas skiria kūrybai. Prisideda prie žurnalo „Elle“ kūrybos.
Čalčuapa

Istorija

Čalčuapa įkurta XVI a. Mieste ir apylinkėse gausu archeologinių radimviečių, iš kurių didžiausia – indėnų miesto Tasumalio liekanos.
Poliomielito vakcina

Poliomielito vakcina – tai skiepas, skirtas apsisaugoti nuo poliomielito. Vieno tipo vakcinoje naudojami išaktyvinti poliovirusai, ši vakcina skiriama injekcijos būdu. Kitų tipų vakcinose naudojami susilpninti poliovirusai, ši vakcina skiriama per burną. Pasaulio sveikatos organizacija rekomenduoja nuo poliomielito skiepyti visus vaikus. Naudojant dviejų rūšių vakcinas poliomielitas pasaulyje praktiškai išnyko, o ligos atvejų skaičius nuolat mažėja. Apskaičiuota, kad 1988 m. buvo 350 000 atvejai, 2014 m. nustatyti 359.

Saugumas

Išaktyvintos poliomielito vakcinos labai saugios. Gali šiek tiek parausti arba skaudėti injekcijos vietą. Per burną vartojamos poliomielito vakcinos gali sukelti povakcininį paralitinį poliomielitą; šios komplikacijos dažnis – maždaug vienas atvejis iš trijų milijonų dozių. Abiejų tipų vakcinomis iš esmės saugu skiepyti nėščiąsias ir užsikrėtusiuosius ŽIV arba sergančius AIDS asmenis, kurie kitais atžvilgiais yra sveiki.

Istorija, visuomenė ir kultūra

Pirmoji poliomielito vakcina buvo išaktyvintų virusų vakcina. Ją sukūrė Jonas Salk, o į rinką vakcina pateikta 1955. Per burną vartojamą poliomielito vakciną sukūrė Albert Sabin, į rinką ji pateikta 1961. Ši vakcina taip pat įtraukta į Pasaulio sveikatos organizacijos būtinųjų vaistų sąrašą, kurį sudaro rekomenduojami pagrindinės sveikatos priežiūros vaistai. 2014 m. viena per burną vartojamos vakcinos dozė didmeninės prekybos tinkle kainavo apie 0,25 JAV dolerių. Jungtinėse Amerikos Valstijose išaktyvinta vakcina kainuoja nuo 25 iki 50 JAV dolerių.
Epinalis

Istorija

Miestas pradėjo kurtis aplink X a. Meco vyskupo įkurtą vienuolyną. 1465 m. prancūzų karalius Karolis VII Epinalį kartu su kitomis Lotaringijos žemėmis prijungė prie Prancūzijos.
Edvardas Grūbė

Biografija

Žmona dailininkė Inta Celminia. 1955–1961 m. studijavo Latvijos dailės akademijoje pas E. Kalninį. 1960–1971 m. dėstė Rygos taikomosios dailės mokykloje, nuo 1964 m. – Latvijos dailės akademijoje. Nuo 1992 m. profesorius.

Kūryba

Kuria peizažus, portretus, figūrines kompozicijas („Rytų vėjas“ 1961 m., „Oskaras“, „Vyrai su laimikiu, Žvejai“, abu 1963 m., „Pro senus miesto vartus / Latvių šauliai“ 1967 m., „Duona“ 1969 m., „Langas“ 1970 m., „Pokalbis“ 1979 m., „Žiemos peizažas“ 1983 m., „Vaikas“ 1988 m.). Paveikslams būdingas žanro neapibrėžtumas, dekoratyvumas, statiškas ritmas, monochrominis koloritas, skirtingų faktūrų deriniai. Nuo 1964 m. dalyvauja parodose. 1975 m. Baltijos šalių tapybos trienalės laureatas.
Edmundas Zubavičius

Kūrybos bruožai

E.Zubavičiaus dokumentikoje išsiskiria keturios dominuojančios temos: filmai istorijos, kultūros, socialinio gyvenimo temomis. Istorinių filmų daugiausia sukurta dešimtajame dešimtmetyje. EZ kūryba pasižymi autorinės dokumentikos bruožais.

Filmografija

Beveik pusė režisieriaus filmų pilno metražo (iki 7 dalių, t. y., iki 70 min.).
Märzen

Märzen – iš Vokietijos kilusi lager tipo (apatinės fermentacijos) alaus rūšis. Ši alaus rūšis žinoma nuo XVIII amžiaus, tai buvo stipraus alaus rūšis, tradiciškai verdama aludarystės sezono pabaigoje – pavasarį; iš čia ir kildinamas šios rūšies pavadinimas (vok. März – kovo mėnuo). Panaši alaus rūšis gaminama Belgijoje (pranc. Bière de saison arba Bière de mars – 'kovo alus').
Märzen tipo alaus skonis vidutiniškai intensyvus, „sausas“, jaučiamas salyklo prieskonis. Spalva gali būti nuo šviesiai rudos iki tamsiai rudos. JAV gaminamas Märzen paprastai turi stipresnį apynių skonį, o Austrijoje – savo spalva ir skoniu primena Helles tipo alų. Austrijoje Märzen yra populiariausia alaus rūšis. Miuncheno Oktoberfest alaus šventei verdamas specialus Märzen alaus porūšis, vadinamas Münchner Oktoberfestbier.

Istorija

Kadangi apatinės fermentacijos mielėms reikalinga žema fermentacijos temperatūra, tradicinėmis sąlygomis tokį alų galima virti tik iki kovo mėnesio (vėliau oro temperatūra tampa per aukšta). 1539 m. Bavarijoje išleistas įstatymas („Grynumo priesakas“, vok. Reinheitsgebot) draudė virti alų tarp balandžio 23 d. ir rugsėjo 29 d. (dėl gaisrų pavojaus). Dėl to aludariai žemutinės fermentacijos alaus gamybai turėjo nedaug laiko, be to, jie norėjo pasiruošti alaus atsargų pusmečiui – šitaip atsirado stiprus alus su stipriu apynių skoniu, galintis išsilaikyti 6 mėnesius.

Paplitimas

Märzen alus nuolat arba su tarpais gaminamas daugelyje Vokietijos, Austrijos ir JAV alaus daryklų. Lietuvoje gaminamas šio tipo alus – Švyturio Baltijos.
Čarna Viešo valsčius

Istorija

Valsčius įkurtas apie 1920 metus. 1927 m. balandžio 1 d. valsčiaus buvo panaikintas ir visi kaimai buvo priskirti kaimyniniam Balstogės apskrities, Čarna Vieš Košcelnos valsčiui.
Dainius Pūras

Biografija

1981 m. baigė VU Medicinos fakultetą, įgijo gydomosios medicinos specialybę. 1983–1986 m. Vilniaus universitete baigė aspirantūrą. 1988 m. apgynė medicinos daktaro disertaciją tema „Vidutinio ir sunkaus laipsnio protinis atsilikimas Vilniaus miesto vaikų populiacijoje“, medicinos mokslų daktaras.
VU Medicinos fakulteto Psichiatrijos klinikos Vaikų psichiatrijos ir socialinės pediatrijos centro vedėjas, profesorius. 2000–2002 m. VU Medicinos fakulteto dekanas.
Nuo 1983 m. dėsto vaikų ir paauglių psichiatriją VU Medicinos fakulteto ir Filosofijos fakulteto studentams bei besitobulinantiems Medicinos fakultete gydytojams. Nuo 2000 m. VU Medicinos fakultete dėsto visuomenės psichikos sveikatos kursą. Nuo 2006 m. šį kursą, o tai pat Sveikatos politikos kursą dėsto VU Tarptautinių santykių ir politikos mokslų institute.

Kitos pareigos

1990–1992 m. Lietuvos psichiatrų asociacijos prezidentas, 1989–2001 m. Lietuvos Respublikos Sveikatos apsaugos ministerijos vyriausiasis vaikų ir paauglių psichiatras, 1994–1999 m. Vaiko raidos centro direktorius, 1995–1997 m. Baltijos reabilitacijos asociacijos prezidentas, 1997–2002 m. viceprezidentas, 1997–2001 m. Nacionalinės sveikatos tarybos narys, 2001–2002 m. pirmininko pavaduotojas.
Lietuvos Respublikos Seimo Sveikatos reikalų komiteto neetatinis ekspertas, VšĮ „Globali iniciatyva psichiatrijoje" valdybos pirmininkas (iki 2013 m.), Žmogaus teisių stebėjimo instituto valdybos pirmininkas, Lietuvos vaikų ir paauglių psichiatrų draugijos valdybos narys, Lietuvos sutrikusio intelekto žmonių globos bendrija „Viltis“ garbės pirmininkas.
2007 m. Dainius Pūras Niujorke vykusiuose rinkimuose buvo išrinktas Jungtinių Tautų Vaiko teisių komiteto nariu ekspertu ir šias pareigas ėjo iki 2011 m. vasario. Komiteto, kuri sudaro 18 ekspertų iš viso pasaulio, sesijos vyksta Ženevoje (Šveicarija).
2014 m. Jungtinių Tautų Žmogaus teisių taryba išrinko Dainių Pūrą JT Specialiuoju pranešėju teisei į fizinę ir psichikos sveikatą. Šias neatlygintinas nepriklausomo eksperto pareigas D.Pūras eina nuo 2014 m. rugpjūčio 1 d.

Akademinės veiklos aprašas

2002–2008 m. aktyviai dalyvavo akademinėje veikloje, vystydamas pedagoginę, mokslinę ir metodinę veiklą vaikų ir paauglių psichiatrijos, psichikos sveikatos politikos, visuomenės sveikatos ir visuomenės psichikos sveikatos srityse.

Politinė veikla

Nepartinis. 2003 m. Liberalų ir centro sąjungos, 2006-2012 m. Lietuvos Respublikos liberalų sąjūdžio Vilniaus miesto skyriaus narys.
2003–2007 m. ir 2007-2011 m. Vilniaus miesto savivaldybės tarybos narys.
Gabu regionas

Geografija

Regionas ribojasi vakaruose su Bafata, pietvakariuose su Tombali, iš pietų ir rytų supa Gvinėja, iš šiaurės – Senegalas. Paviršius – savanomis apaugusi lyguma, rytuose iškylanti į iki 300 m aukštį siekiančias aukštumas. Teka Žebos, Korubalo, Kampasos aukštupiai.
Raudonasis klevas

Morfologija

Laja tanki, rutuliška arba plačiai skėtiška. Žievė iš pradžių lygi, šviesiai pilka, vėliau tamsiai pilka, išilgai sueižėjusi, atšokanti plonomis plokštėmis. Ūgliai apvalūs, pliki, žalsvi arba tamsiai rusvi, žvilgantys. Lapai penkiaskiaučiai arba triskiaučiai, širdišku arba apvaliu pamatu, 6–10 cm ilgio, pjūkliškais kraštais, jų viršutinė pusė tamsiai žalia, plika, žvilganti, apatinė pilkai žalia, šiek tiek plaukuota. Lapkotis rausvas, 5–10 cm ilgio. Pavasarį besiskleidžiantys lapai rausvi, rudenį rausvi arba rausvai oranžiniai. Žiedai rausvi, rečiau rausvai gelsvi. Lapai ilgai nekrenta. Žydi ryškiai raudonai prieš lapams išsiskleidžiant. Žydi kovo – balandžio mėnesį. Žydi 13 dienų. Sparnavaisiai smulkūs, nokdami ryškiai raudoni, prinokę rausvai rudi, 1,5–2,5 cm ilgio, susijungę smailu kampu. Vaisiai prinoksta birželio pradžioje ir tuoj pat nukrinta. Sėkla sudygsta greitai ir tą pačią vasarą užauga iki 10 cm aukščio. Dera kasmet. Gerai dauginasi sėklomis ir ataugomis.

Matmenys

Auga greitai. Įprastai užauga nuo 18 m iki 27 m (tėvynėje iki 40 m) aukščio. Kamieno skersmuo apie 1,2 m.

Augimvietės

Auga lengvuose drėgnuose arba net šlapokuose priesmėlio dirvožemiuose. Atsparus dūmams ir užterštam orui. Šviesamėgis. Auginamas pavieniui arba grupėmis. Atsparus klimatinėms sąlygoms.

Paplitimas

Labiausiai paplitęs Šiaurės Amerikos rytinėje dalyje, kur auga nuo Niufaundleno iki Minesotos, Ajovos, Oklahomos ir Teksaso pietuose. Lietuvoje retokas.

Išvestos veislės

Kelios dešimtys raudonojo klevo veislių sukurta antrojoje XX a. pusėje. Daugelis jų – tankūs, neaukšti, siauros lajos medžiai labai ryškiais lapais rudenį ar net nuo vasaros antrosios pusės – laikomi ypač tinkamais miestų želdiniams. Žinomiausios šios veislės: „Armstrong”, „Autumn Blaze”, „Autumn Flame”, „Autumn Radiance“, „Autumn Spire“, „Bowhall“, „Burgundy Bell“, „Columnare“, „Gerling“, „Northwood“, „October Brilliance“, „October Glory“, „Red Sunset“, „ScarletSentinel“, „Schlesingeri“, „Shade King“, „V.J. Drake“ .
Klišių–Tyrų miškai

Klišių-Tyrų miškai – miškai Klaipėdos rajono savivaldybės teritorijoje.

Geografija

Prasideda į vakarus nuo Priekulės ir tęsiasi abipus Klaipėdos kanalo iki Klaipėdos miesto ribos. Vakarinis pakraštys siekia Kuršių marias. Plotas 4490 ha, mišku apaugę 1130 ha. Susideda iš Kairinės, Klišių ir Tyrų miškų. 80 % miškų yra valstybinės reikšmės, priklauso Kretingos miškų urėdijai, Pamario girininkijai. Paviršius lygus. apie 1/3 masyvo užima Tyrų pelkė.
Masyve yra Kliošių kraštovaizdžio draustinis, vakariniame pakraštyje – Lužijos botaninis draustinis. Yra retų saugomų augalų ir gyvūnų, daugiausia vandens ir pelkių paukščių.

Medynai

Miško augavietės nederlingos normalaus drėgnumo, laikinai įmirkusios ir pelkinės tarpinio tipo. 65 % miškų yra ekosistemų apsaugos II grupės,35 % ūkiniai IV grupės. Kultūrinės kilmės medynų 20 %. pušynų yra 48 %, beržynų 33 %, eglynų 7 %, juodalksnynų 2 %. Jaunuolynai sudaro 25 %, pusamžiai medynai 47 %, bręstantys 17 %, brandūs 11 %. Medynų vidutinis amžius 53 m., bonitetas 11,1, skalsumas 0, 67, tūris 175 m³/ha. Kasmet priauga 3,2 m³/ha.

Istorija

Tyruose durpės pradėtos eksploatuoti dar XIX a., yra daug senų karjerų. Sovietinės okupacijos metais dauguma miškų naudota karinėms reikmėms. Klišių-Tyrų miškuose prieglobstį rasdavo Kęstučio apygardos Butageidžio rinktinės ir Žemaičių apygardos Šatrijos rinktinės Lietuvos partizanai.
Mandatinė teritorija

Mandatinė teritorija – teritorijos, kurias valdyti, remdamasi Versalio sutarties 22 straipsniu, Tautų Sąjunga suteikė teisę valstybėms – Pirmojo pasaulinio karo nugalėtojoms. Po Antrojo pasaulinio karo daliai šių teritorijų suteikta Jungtinių Tautų tarptautinė globa.

Istorija

Visas teritorijas, kurioms buvo suteiktas mandatinės teritorijos statusas, iki Pirmojo pasaulinio karo valdė kare pralaimėjusios valstybės – Vokietijos imperija ir Osmanų imperija. Tautų Sąjungos priskirtoje mandatinės teritorijos gyventojų atžvilgiu, ją valdžiusi valstybė privalėjo laikytis tam tikrų reikalavimų. Mandatinėje teritorijoje buvo draudžiama prekyba vergais, ginklais ir alkoholiu, karinių bazių įrengimas bei kariuomenių, sudarytų iš vietos gyventojų, kūrimas. Pagal išsivystymo lygį mandatinės teritorijos buvo suskirstytos į tris grupes: A, B ir C.
Jūra (1935-1939)

Istorija

Leido Lietuvos jūrininkų sąjunga Klaipėdoje ir Lietuvos moterų tautiniam laivynui remti sąjunga. Iki 1938 m. ėjo kaip laivininkystės, žvejybos ir pajūrio gyvenimo iliustruotas laikraštis. Spausdino akcinės bendrovės „Rytas“ spaustuvė. Išėjo 43 numeriai, tiražas siekdavo iki 5000 egz. 1939 m. Klaipėdą užgrobus nacistinei Vokietijai, nuo birželio mėn. vietoj „Jūros“ Kaune pradėta leisti „Mūsų jūra“. 
Bendradarbiavo Vladas Bakūnas, Teodoras Daukantas, Pranas Klimaitis, J. Kvietkauskas, G. Galvanauskas, Vaclovas Sidzikauskas, R. Vilčiauskas ir kt.

Redaktoriai

Redaktoriais buvo nominuojami jūrų kapitonai Adomas Daugirdas, Zigmas Domeika, Bronius Krištopaitis, redakcinėje kolegijoje buvo Juozas Kaminskas ir Feliksas Marcinkus. Faktiškai žurnalo turiniu rūpinosi spaudos darbuotojai Stasys Vainoras ir Vladas Bakūnas, kurie rengdavo savo ir autorių užsakytus analitinius straipsnius, aprašinėjo savo keliones lietuviškais laivais, ieškojo įdomesnių vertimų marinistine tematika.
Bartkūniškio dvaras

Istorija

Pirmasis paminėtas dvaro savininkas – Soteras Kušleika. Vėliau dvaras atiteko jo žentui Jacunskui (1881–1931). Šio duktė Jadvyga Jacunskaitė (Butkevičienė) valdė ir kitus malūnus – Padubysio, Angirių ir Skinderiškių vandens malūnai, taip pat Aukštadvario garo malūnas.
Vėliau dvaras atiteko Zulonui (1931–1951).
Rimantas Bilinskas

Biografija

1992 m. Anykščių priešgaisrinės tarnybos Kavarsko priešgaisrinės dalies viršininkas.
Nuo 1993 m. Lietuvos socialdemokratų partijos Anykščių rajono skyriaus narys.
1995–2000 m. Anykščių rajono savivaldybės tarybos narys.
Leonarda Jekentaitė-Kuzmickienė

Biografija

Sutuoktinis Bronius Kuzmickas. 1969 m. baigė biofiziką Vilniaus universitete. 1977 m. apsigynė disertaciją „Žmogaus problema amerikiečių neofroidizme“, filosofijos mokslų kandidatė.
1968–1973 m. Lietuvos televizijos diktorė. 1971–1972 m. Vilniaus inžineriniame statybos institute dėstė filosofiją. 1973–1976 m. Vilniaus universiteto filosofijos aspirantė. Nuo 1976 m. Vilniaus universiteto dėstytoja; nuo 1985 m. docentė. 1995 m. prie Vilniaus universiteto Filosofijos fakulteto įsteigė centrą „Filosofija mokyklai“. 1997–2001 m. Lietuvos nacionalinės UNESCO komisijos generalinė sekretorė.

Mokslinė veikla

Mokslinių tyrinėjimų sritys: psichoanalitinė filosofija, žmogaus problema šiuolaikinėje filosofijoje, etika, estetika, meno (teatras, poezija) kritika, feminizmo psichologija. Išvertė E. Fromo (Menas mylėti, 1992 m.), M. Lipmano, M. Mamardašvilio veikalų.
Fugasas

Fugasas – inžinerinis sprogmuo, įrengtas grunte, statinio ar kito objekto viduje, po vandeniu. Paprastai tai improvizuota mina, sprogdinama nuotoliniu būdu, siekiant padaryti žalos priešui ar bent sutrukdyti jo judėjimą.

Istorija

Karo inžinieriai fugasus naudoja nuo XVIII a. vidurio, nors pirmą kartą fugasas paminėtas XVI a. Fugasus naudojo kai kuriuose Europoje vykusiuose karuose, JAV revoliucijoje, JAV Pilietiniame kare. Gana plačiai fugasus naudojo ir Antrajame pasauliniame kare.
Saulius Šaltenis

Biografija

Gimė mokytojų lituanistų šeimoje. Mokėsi Utenos 2-oje vidurinėje mokykloje. 1963–1964 m. Vilniaus universiteto Istorijos-filologijos fakultete studijavo filologiją, dirbo Vilniaus grąžtų gamykloje darbininku, tačiau po pirmo kurso buvo paimtas tarnauti į sovietinę armiją, iš kurios grįžęs studijų nebetęsė. 1969–1972 m. dirbo Lietuvos kino studijos scenarijų redakcinėje kolegijoje. 1989 m. kartu su Arvydu Juozaičiu ir Sauliumi Stoma įsteigė savaitraštį „Šiaurės Atėnai“ ir 1990–1994 m. jį redagavo. 1994–1996 m. dienraščio „Lietuvos aidas“ vyr. redaktorius.  1988–1990 m. Lietuvos Persitvarkymo Sąjūdžio Seimo narys. 1990–1992 m. LR Aukščiausiosios Tarybos deputatas, signataras.  1992–1996 m. ir 1996–2000 m. LR Seimo narys.  1996–1999 m. Gedimino Vagnoriaus Vyriausybėje – Lietuvos kultūros ministras.  Iki 2000 m. priklausė Tėvynės sąjungos (Lietuvos konservatorių) partijai, partijos vicepirmininkas. 
Nuo 1971 m. Lietuvos rašytojų sąjungos narys, nuo 1986 m. šios sąjungos prezidiumo narys. Lietuvos kinematografininkų sąjungos valdybos narys, žurnalistų draugijos narys. Lietuvos piliečių chartijos narys.

Kūryba

Pirmieji apsakymai buvo atspausdinti 1963 m. „Literatūroje ir mene“. 1966 m. išleido pirmąją knygą – apsakymų ir apysakos rinkinį „Atostogos“. Kartu su prozininku Leonidu Jacinevičiumi parašė pirmąjį lietuvišką miuziklą „Ugnies medžioklė su varovais“ (1976 m.), su Sigitu Geda – miuziklą „Komunarų gatvė“ (1978 m.). Parašė scenarijų „Riešutų duonos“ ekranizacijai, filmams „Skrydis per Lietuvą“ bei „Herkus Mantas“.